text: Få ville se på sten og koste
  28 november 2015 kl. 18.31
  EM i curling sluttede lørdag i Esbjerg. Afviklingen har været en succes, men tilskuerne har svigtet.
  Lørdag eftermiddag spillede kvinderne fra Rusland i EM-finalen i curling mod Skotland. Russerne er nye europamestre, og kan fejre guldet. Til gengæld er der ikke meget at fejre, når arrangørerne ser på tilskuertallet.
  I gennemsnit har der været 300 tilskuere om dagen, hvoraf kun 200 har betalt. Finalekampene har ikke trukket antallet af tilskuere op.
  - Man må konstatere, at curling er lidt en nichesport. Det er ikke håndbold eller fodbold, fortæller formanden for Esbjerg Kommunes Kultur- og Fritidsudvalg, Jakob Lose (V), til TV SYD.
  Esbjerg Kommune har støttet curling-EM med 1,2 millioner kroner. Det skal være med til at ændre byens image fra fiskeriby til en international by.
  I 2019 er Esbjerg vært for endnu en international curlingturnering, når byen arrangerer VM for kvinder.
  
  